|  |
| --- |
| PATVIRTINTA |
| Klaipėdos miesto savivaldybės |
| tarybos 2015 m. gegužės 28 d. |
| sprendimu Nr. T2-103 |

**NEPANAUDOTŲ LĖŠŲ, SKIRTŲ PINIGINEI SOCIALINEI PARAMAI, NAUDOJIMO KITAI SOCIALINEI PARAMAI FINANSUOTI TVARKOS APRAŠAS**

**I SKYRIUS**

**BENDROSIOS NUOSTATOS**

1. Nepanaudotų lėšų, skirtų piniginei socialinei paramai, naudojimo kitai socialinei paramai finansuoti tvarkos aprašas (toliau – Tvarkos aprašas) nustato nepanaudotų lėšų, skirtų piniginei socialinei paramai, naudojimo tvarką.

2. Piniginės socialinės paramos rūšys yra šios:

2.1. socialinė pašalpa;

2.2. būsto šildymo išlaidų, geriamojo vandens išlaidų ir karšto vandens išlaidų kompensacijos.

**II SKYRIUS**

**NEPANAUDOTŲ LĖŠŲ NAUDOJIMAS KITAI SOCIALINEI PARAMAI**

3. Nepanaudotų lėšų, skirtų piniginei socialinei paramai, skirstymą ir siūlymus Klaipėdos miesto savivaldybės administracijos (toliau – Savivaldybės administracija) direktoriui teikia Savivaldybės administracijos direktoriaus įsakymu sudaryta Nepanaudotų lėšų naudojimo kitai socialinei paramai finansuoti skirstymo komisija (toliau – Komisija).

4. Savivaldybės administracijos direktoriaus įsakymu sudaroma tokios sudėties Komisija: Savivaldybės administracijos Socialinių reikalų departamento – 4 atstovai, Savivaldybės administracijos Finansų ir turto departamento – 2 atstovai ir Savivaldybės administracijos Strateginio skyriaus – 1 atstovas.

5. Komisija analizuoja ir pateikia siūlymus Savivaldybės administracijos direktoriui dėl Savivaldybės administracijos padalinių (skyrių), biudžetinių įstaigų ir kitų fizinių bei juridinių asmenų gautų prašymų ir dėl papildomų lėšų skyrimo.

6. Nepanaudotos lėšos, skirtos piniginei socialinei paramai, gali būti naudojamos:

6.1. skatinti vaikų, likusių be tėvų globos, globą šeimoje (šeimynoje), numatant savivaldybės paramą ar kitą pagalbos priemonę globėjams;

6.2. vienkartinei socialinei paramai, socialinės atskirties ir skurdo mažinimo priemonėms;

6.3. socialinės priežiūros paslaugų (vaikams, suaugusiems, senyvo amžiaus asmenims) plėtrai;

6.4. socialinės globos paslaugų teikimo plėtrai (paslaugoms, perkamoms pagal Lietuvos Respublikos viešųjų pirkimų įstatymo nustatytą tvarką bei pagal kompensavimo sutartis);

6.5. bendrųjų socialinių paslaugų (nurodytų Socialinių paslaugų kataloge) plėtrai;

6.6. ES finansuojamiems socialinės paskirties projektams įgyvendinti ir Savivaldybės administracijos finansiniams įsipareigojimams vykdyti;

6.7. turtui, skirtam socialinėms paslaugoms teikti ar administruoti, įsigyti ir atnaujinti;

6.8. būsto pritaikymui neįgaliesiems ir socialinių paslaugų įstaigų viešosios aplinkos pritaikymui pagal universalųjį dizainą;

6.9. aprūpinimui techninės pagalbos priemonėmis;

6.10. nevyriausybinių organizacijų veiklai socialinėje srityje;

6.11 socialinės atskirties prevencinėms priemonėms, socialinių paslaugų ir socialinių paslaugų administravimo kokybei įvertinti bei gerinti;

6.12. socialinių paslaugų įstaigų, Savivaldybės administracijos Socialinių reikalų departamento Socialinės paramos skyriaus infrastruktūrai gerinti.

7. Lėšos, nepanaudotos 6 punkte išvardytoms priemonėms, naudojamos kitoms savivaldybės išlaidoms dengti.

**III SKYRIUS**

**BAIGIAMOSIOS NUOSTATOS**

8. Savivaldybės biudžeto asignavimų valdytojai ir kiti juridiniai asmenys už gautas lėšas privalo atsiskaityti Klaipėdos miesto savivaldybės biudžeto asignavimų administravimo ir biudžeto vykdymo tvarkos apraše nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_